Mogens Jensen (S), 2009-03-13:
Med det her lovforslag lægger vi nu grunden til selvstyre for Grønland og danner dermed også et nyt, stærkt grundlag for samarbejdet mellem det grønlandske og det danske folk.
Lovforslaget bygger på et godt og grundigt arbejde i Selvstyrekommissionen, hvis medlemmer jeg også her i dag synes der er grund til at takke for en vigtig indsats.
Kommissionen har skabt grundlaget for et selvstyreforslag, som har fået meget stor opbakning ved den grønlandske folkeafstemning i november 2008, og som vi også i dag - tror jeg allerede jeg kan forudse - kan konstatere at der er et bredt politisk flertal for i det danske Folketing.
Det gælder naturligvis også Socialdemokraterne.
Vi støtter varmt forslaget.
Med lovforslaget ophæver vi den eksisterende hjemmestyrelov fra 1979, og det kommende selvstyre får, som også den tidligere ordfører har været inde på, mulighed for at overtage en lang række sagsområder, bl.a. inden for råstofområdet, politi, retspleje, udlændingeområdet, grænsekontrol m.m. Med lovforslaget fastlægges også en ny ordning for de økonomiske forhold mellem den danske stat og selvstyret, som indebærer, at bloktilskuddet til Grønland fastfryses på det nuværende niveau på 3,4 mia. kr., og selvstyret får herefter selv mulighed for at finansiere de sagsområder, man måtte ønske at overtage.
Indtægter fra råstofaktiviteter i Grønland tilfalder altså fremover selvstyret, dog sådan at de indtægter, der årligt overstiger 75 mio. kr., fordeles ligeligt mellem Danmark og Grønland i form af en reduktion i Danmarks bloktilskud til Grønland.
Det gør vi i form af en reduktion i det danske bloktilskud.
Når selvstyret første gang måtte få så store råstofindtægter i et år, at statens tilskud reduceres til 0 kr., bortfalder tilskuddet helt for fremtiden, også selv om råstofindtægterne efterfølgende skulle falde.
Når dette måtte ske, indledes der så, som der står i aftalen, forhandlinger i Selvstyrekommissionen om den fremtidige fordeling af indtægterne.
Jeg synes, det er en fair ordning, som i øvrigt er helt i tråd med den aftale, som Danmark i sin tid indgik med Færøerne.
Lovforslaget giver også Grønland mulighed for at træffe beslutning om selvstændighed - en helt naturlig konsekvens af det faktum, at vi jo anerkender grønlænderne som et selvstændigt folk i folkerettens forstand.
Endvidere fastlægger lovforslaget rammerne for Grønlands udenrigsrelationer og giver, som det også i dag er tilfældet, mulighed for, at Grønland og Færøerne forhandler og indgår visse folkeretlige aftaler i forening, hvis begge landsstyrer beslutter sig for det.
Endelig indeholder lovforslaget en række øvrige bestemmelser om bl.a. selvstyrets myndigheder, tvistløsning og sprog.
Vedrørende L 129 og L 131 vil jeg sige, at det jo er lovforslag, som er en direkte følge af lovforslag nr. L 128 om Grønlands Selvstyre.
De indeholder forslag om overgangsbestemmelser, bl.a. for visse løn-, ansættelses- og pensionsvilkår, og de indeholder nogle konsekvensændringer i lov om mineralske råstoffer i Grønland.
Endelig regulerer lovforslag nr. L 131 også en række personalemæssige spørgsmål i forbindelse med selvstyrets overtagelse af sagsområder.
Også disse to lovforslag kan Socialdemokraterne støtte.
Gennem 30 år har Danmark og det grønlandske hjemmestyre været på en fælles rejse med det mål, at Grønland kunne komme ind i en moderne udvikling.
Der har været vanskeligheder, og der vil fortsat være vanskeligheder og udfordringer, både i forhold til at opnå, at Grønland bliver økonomisk selvbåren, og i forhold til at løse en lang række bl.a. sociale problemer i Grønland.
Men det, vi også siger klart her i dag med dette lovforslag, er, at det nu er en udfordring, som Grønland i langt højere grad selv får mulighed for at møde og selvfølgelig også skal møde, gerne i et stærkt samarbejde med Danmark.
Det skal ses som en stor rigdom, der er oparbejdet gennem et langt historisk parløb med tætte familiebånd, tætte menneskelige relationer, og uanset hvordan selvstyre - og eventuelt engang fuld selvstændighed for Grønland - vil udvikle sig, vil de nære familieforhold, de tætte menneskelige relationer, det mentale sammenhold og den gensidige opfattelse af, at det er en rigdom, at vi har dette rigsfællesskab, forhåbentlig bestå.
Jeg glæder mig til, at selvstyret bliver indført den 21. juni i år, og Socialdemokraterne kan altså tilslutte sig både L 128, L 129 og L 131.